Oor rolle - Voelgoed
Tuis Voelgoed Blogs Oor rolle
Deesdae is my seun die self-aangestelde resep soeker en bestandeel aankoper in ons huis.
Wat 'n groot lekkerte as iemand my kos inkopies namens my doen en dan nog baie verantwoordelik daarby is met my geld. Hy kies interessante bestandele – meestal sonder vleis, en maak dan die een geurige dis na die ander. Ek is dankbaar.
Want vir my is dit baie lekkerder om by die kombuistafel te sit en kuier met almal om my, as om self die kos te maak. Ek kan kosmaak, ek jok nie, maar ek geniet dit baie meer om ander mense se kos idees te probeer. Vir lank het ek skuldig gevoel as ek nie die kos maak in die huis nie, want dis mos my werk. Ek is immers die ma. Tot ek begin wonder het wie dit is wat gesê het dat dit my taak is. Na 'n lang soektog kon ek nogsteeds nie die een vind wat al my opdragte uitdink nie, en ek begin beter voel oor dit wat ongedaan bly.
Wat my nou laat dink oor rolle. Wie besluit ons moet die rol aanneem van huisskoonmaker, of wasgoedwasser, of tuinier. Of vraagsteller in vergaderings of mentor of idee-uitdinker. Of oefen-guru of professionele-tafelgebed-bidder. Of grapjas of almal-verantwoordelik-houer. Of dromer of realis of geen-prater of baie-prater. Of werklose of werkgewer. Of wantrouer of vertrouer. Die waarheid is dat almal van ons meer as een rol het, op verskillende plekke. By die huis is ek baas, maar by die werk is ek dalk Klaas. Is jy jou rol of is jou rol jy? Het jy die waagmoed om die rol op te neem wie jy regtig is? Of kruip jy weg?
Ek ken self nie die antwoorde op al hierdie vrae nie. En ek weet nie of ek lus voel om daaroor te dink nie. Vir nou weet ek net, ek is tevrede met die rol van by-die-tafel-sitter-as-ander-kosmaak, en as ek genoeg moed bymekaar kan skraap, sal ek dalk oor 'n paar jaar die rol van 'n hippie aanneem met lang los hare en 'n wye rok.